Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 723/14/5507	Námestovo, 19.6.2015
EEČ : 2-41-71-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1, ods. 3 písm. b) Trestného zákona, ktorého sa dopustil na tom skutkovom základe, že v Oravskej Lesnej a všade tam kde sa zdržiaval v období od 1.7.2013 do súčasnosti, napriek zákonnej povinnosti vyživovať svoje deti, ktorá mu ako rodičovi vyplýva priamo zo Zákona o rodine v platnom znení, rozsah ktorej mu bol určený rozsudkom Okresného súdu XXXXX sp. zn. 4P/57/2012-36 z 23.4.2013, právoplatným dňom 25.5.2013, ktorým bol zaviazaný prispievať na výživu svojho syna XXXXX sumou 100,- € mesačne, na výživu svojho syna XXXXX sumou 100,- € mesačne, a na výživu svojho sXXXXX sumou 100,- € mesačne k rukám ich matky XXXXX, nar. XXXXX, počnúc dňom právoplatnosti rozsudku o rozvode vždy do 15. dňa v mesiaci vopred, si túto povinnosť riadne neplní v súdom určenej výške, keď mesačne uhrádza výživné po 150,- € spolu na všetky tri deti, s výnimkou obdobia, keď v novembri 2014 uhradil výživné v sume 380,- €, a to aj napriek tomu, že v rozhodnom období nebol evidovaný ako uchádzač o zamestnanie, bol zamestnaný a mal finančný príjem, čím mu doposiaľ vznikol dlh voči oprávnenej XXXXX, nar. XXXXX vo výške najmenej 2.770,- €.

lebo zanikla trestnosť činu

Odôvodnenie:
Uznesením vyšetrovateľa PZ Okresného riaditeľstva PZ Dolný Kubín, odbor kriminálnej polície, pod ČVS: ORP-519/1-VYS-DK-2014 zo dňa 04.12.2014 bolo podľa § 199 ods. 1 Trestného poriadku začaté trestné stíhanie. Následne uznesením zo dňa 09.03.2015 bolo podľa § 206 ods. 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1, odsek 3 písm. b) Trestného zákona, na tom skutkovom základe, ako je uvedené vo výrokovej časti uznesenia vyšetrovateľa PZ. 
Obvinený XXXXX sa vo výpovedi vyjadril, že by mal mať dlh zaplatený, ku skutku sa priznal a uviedol, že sa bude snažiť platiť výživné pravidelne. Dlžné výživné už uhradil a to dňa 17.05.2015 v sume 2500 Eur, v novembri 2014  sumu 380 Eur, v marci 2015 sumu 900 Eur, v apríli a máji 2015 poslal po 200,- Eur.  
Svedkyňa XXXXX vo výpovedi sa vyjadrila k obdobiu od 01.07.2013 do mája 2015, počas ktorého jej nebolo uhrádzané výživné na maloleté deti pravidelne, že deti netrpeli núdzou a dlh na výživnom uhradil do konca mája 2015,  bola zrazená aj zrážka zo mzdy od súdneho exekútora. Ďalej uviedla, že jej synom zabezpečila všetko potrebné a nikdy im nič nechýbalo, čiže biedou ani núdzou netrpeli počas neplnenia si vyživovacej povinnosti. 
Podľa § 207 ods. 1, ods. 3 písm. b) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného, závažnejším spôsobom konania.
Ďalej poukazujem na znenie ustanovenia § 86 písm. a/ Trestného zákona, podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
 	Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Veronika Kabáčová
prokurátorka